# Tlačová správa

Bratislava + 3. august 2020

**Nitriansky kraj získal v júli prvenstvo v sčítaní domov a bytov**

**V júli pokračovala prvá fáza najrozsiahlejšieho štatistického zisťovania – projekt SČÍTANIA OBYVATEĽOV, DOMOV A BYTOV 2021 (SODB 2021), ktorý sa realizuje na celom Slovensku v spolupráci so samosprávami. V rámci Slovenska sčítanie najrýchlejšie napreduje v Nitrianskom kraji, kde je v systéme zaznamenaných takmer 32 % domov a bytov, dve obce majú zaznamenaných už 100 % objektov ďalšie sa k tomuto číslu blížia. S 32 % Nitriansky kraj v sčítaní vedie v rámci Slovenska.**

**Druhý mesiac sčítania domov a bytov**

Do sčítania domov a bytov sú zapojené všetky obce SR v celkovom počte 2 927. **K 31. 7. 2020 bolo sčítaných 20, 6 % bytov na Slovensku.**

**V Nitrianskom kraji je do sčítania zapojených celkovo 354 samospráv**.Za prvé mesiace sa podarilo dvom menším obciam zaznamenať do elektronického systému **100 %** domov a bytov: sú to obce **Rastislavice (423 bytov) a Čifáre (258 bytov).** Ako uviedol Miroslav Juhász – starosta obce Rastislavice, ktorá ako prvá zaznamenala v prvom mesiaci všetky dáta: *„Sme malá obec, nemáme veľa domov a bytov, ale elektronický systém na sčítanie nám vyhovuje – je veľmi prehľadný a pracuje sa v ňom dobre. Sčítať domy a byty takto efektívne sme mohli hlavne vďaka šikovnej zamestnankyni miestneho úradu, ktorá má veľký prehľad o celej obci. Prvenstvo nás, samozrejme, teší.“*

**Obec Čifáre, starosta Mgr. Július  Czapala:** *„Hlavným dôvodom rýchleho sčítania je poriadok v stavbách v obci a dobrý prehľad našej pracovníčky.“*

Ďalším obciam už do 100 % chýbajú len stotiny percent. Sú to obce Rumanová, Starý Hrádok a Martin nad Žitavou.

Starostovia a starostka obcí vidia úspech hlavne v schopnosti spoľahnúť sa na svojich zamestnancov a v dobrej práci so systémom, ktorý je prehľadný a umožňuje efektívne elektronické sčítanie. Uvádzajú:

**Obec Starý Hrádok, starostka Helena Szabóová:** *„Moja vďaka patrí hlavne našej pracovníčke pani Gödölleyovej, ktorá celé sčítanie realizovala. Z môjho pohľadu je legislatívny problém s občanmi, ktorí síce v obci žijú, ale neuvádzajú si trvalý pobyt. U nás ide zhruba o 20 ľudí, ale sme malá obec a verím, že vo veľkej obci tento problém môžu veľmi pociťovať. Sčítanie nám poskytuje prehľad a azda do budúcnosti aj legislatívne riešenie tohto problému.“*

**Obec Martin nad Žitavou, starosta Slavomír** **Fabian:**

*„Snažíme sa v prospech našich občanov zodpovedne pristúpiť nielen k sčítaniu, ale ku každej úlohe. Zodpovednosť je to, na čom si osobne zakladám, a tak to bolo aj pri sčítaní. Rozdelili sme si úlohy a proces už napredoval rýchlo.“*

**Obec Rumanová, starosta Jozef Jankovič:** *„Na rýchlom sčítaní sa podieľa kombinácia faktorov. Samozrejme, je to o šikovnej kolegyni, ktorá sa rýchlo zorientovala v systéme, absolvovala školenie, aktívne komunikovala so Štatistickým úradom SR a má veľký prehľad. Potom je to o reálnom poriadku v stavbách a súpisných číslach. No a sme malá obec, kde každý pozná každého, čiže sa nám pracovalo dobre.”*

Skokanom mesiaca v dosahovaní výsledkov je obec Hrušovany, ktorá prvý mesiac sčítania robila územnú prípravu a za druhý mesiac sčítania spracovala viac ako 61 % bytov. Podobne ako mesto Želiezovce, ktoré dokázalo za mesiac spracovať 30 % bytov. Tiež sa prvý mesiac venovali len územnej príprave a v mesiaci júl pribudlo 30 % sčítaných bytov v meste.

Ako uviedla **Ing. Renáta Dušová, riaditeľka Pracoviska ŠÚ SR v Nitre**, v druhej polovici mesiaca začalo v ESDB pracovať 32 obcí, z toho najaktívnejšia bola obec Hrušovany v okrese Topoľčany, ktorá za krátky čas editovala vyše 61 % bytov v systéme ESDB (275 zo 444).

Prvá fáza SODB 2021 je realizovaná v spolupráci so samosprávami, zameraná na sčítanie domov a bytov. Mestá, obce a mestské časti Bratislavy a Košíc v priebehu takmer deväť mesiacov dôsledne a prvýkrát elektronicky zaznamenajú údaje približne o troch miliónoch bytov na Slovensku. Samotné sčítanie domov a bytov sa realizuje do 12. 2. 2021. Po tomto termíne nastáva druhá fáza projektu, sčítanie obyvateľov.

*„Sčítanie prebieha v súčinnosti s obcami a priebežne riešime otázky, ktoré vznikajú. Môžem konštatovať, že napriek letu sčítanie prebieha kontinuálne a obce naplno pracujú. Pre projekt je podstatné, aby boli všetky údaje aktuálne k rozhodujúcemu okamihu sčítania, t. j. k 1. 1. 2021,“* zdôraznila **Ľudmila Ivančíková, generálna riaditeľka Sekcie sociálnych štatistík a demografie ŠÚ SR**.

V prípade potreby priamej reakcie sprostredkúvame kontakty na starostov spomenutých obcí:

Čifáre: Mgr. Július  Czapala (0903 791 980)

Martin nad Žitavou: Slavomír Fabian (0907 981 452)

Rumanová: Jozef Jankovič (0905/865178)

Starý Hrádok: Helena Szabóová (0918/970 682)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SČÍTANIE OBYVATEĽOV, DOMOV A BYTOV 2021 (SODB 2021) - POTREBNÉ INFORMÁCIE**

1. fáza projektu – **Sčítanie domov a bytov** v období od1. júna 2020 do 12. februára 2021.

2. fáza projektu – **Sčítanie obyvateľov** v období od 15. februára 2021 do 31. marca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Základné otázky a odpovede k sčítaniu domov a bytov:**

**Na Slovensku sa  doteraz uskutočňovalo tradičné sčítanie. V roku 2021 bude ako integrované sčítanie. V čom je základný rozdiel?**

Základný rozdiel je v tom, že sa budú využívať okrem údajov od obyvateľov aj údaje z rôznych zdrojov (administratívnych zdrojov údajov). Obyvatelia sa na sčítaní domov a bytov nebudú zúčastňovať. Sčítanie domov a bytov sa už začalo 1. 6. 2020 a trvá do 12. februára 2021. V druhej fáze sa sčítavajú obyvatelia a to od 15. 2. 2021 do 31. 3. 2021. Sčítanie je jedinečné svojou online elektronickou formou v prvej aj druhej fáze. Na oboch fázach veľmi úzko spolupracujeme so samosprávou.

**Sčítanie domov a bytov sa koná podľa nového konceptu, teda bez účasti obyvateľov?**

Áno, ide o elektronické sčítanie, ktoré realizuje samospráva. Pred začiatkom sčítania Štatistický úrad SR pripravil podklady a predvyplnil obciam existujúce údaje, určených zamestnancov obcí sme zaškolili a majú k dispozícii videá, dokumenty a školiace materiály. S údajmi teda v obciach pracujú výlučne zaškolené osoby, ktoré majú prístup do systému. Tým, že bola mimoriadna situácia z dôvodu COVID-19, pristúpili sme k e-learningovej forme školenia a vyškolili v krátkom čase 5 313 osôb. Do elektronického systému sčítania sa nám k dnešnému dňu zapojili všetky obce.

**Aké informácie prinesie sčítanie domov a bytov?**

**+** Zistíme, koľko bytov a domov na Slovensku pribudlo.

**+** Získame prehľad o formách vlastníctva bytov.

**+** Budeme vedieť počty a podiely neobývaných bytov v regiónoch.

**+** Zistíme, ako Slováci bývajú, či preferujú za poslednú dekádu menšie byty,alebo naďalej väčšie a ako sa táto preferencia líši podľa regiónov.

**+** Nadobudneme nové podrobnejšie informácie o obnove budovy z pohľadu obvodového plášťa, strechy a okien.

**+** Dozvieme sa, koľkopodlažné domy u nás prevládajú.

**+** Zistíme napojenie bytov na vodu, plyn a kanalizáciu.

**+** Získame prehľad o zdrojoch tepla aj to, či centrálne zásobovanie teplom víťazí nad potrebou vlastného kúrenia.

**Ako napríklad môže Slovensko využiť údaje zo sčítania?**

**+** Na plánovanie novej infraštruktúry a budovanie ciest.

**+** Na plánovanie budovania nových materských škôl, predškolských zariadení a základných škôl.

**+** Na plánovanie zriadenia nových stacionárov pre dôchodcov.

**+** Na plánovanie budovania nájomných bytov a ich reálnu potrebu v konkrétnych regiónoch SR.

SODB 2021 je súčasťou celosvetového programu populačných, domových a bytových zisťovaní, uskutočňujúcich sa pod záštitou Európskej únie a Organizácie Spojených národov. Na Slovensku má viac ako 100-ročnú tradíciu. V EÚ sa realizuje vo všetkých členských štátoch v referenčnom roku 2021. Základné výsledky SODB 2021 budú zverejnené do konca roku 2022 a výsledky pre medzinárodné porovnania EÚ krajín najneskôr do konca roku 2024. Informácie k SODB nájdete na adrese [www.scitanie.sk](http://www.scitanie.sk).

Podmienky upravuje osobitný zákon č. 223/2019 o sčítaní obyvateľov, domov a bytov v roku 2021 a opatrenia ŠÚ SR.